News Update: เปิดตัว ‘สมาคมผู้ผลิตยานยนต์จีน’ รวมกลุ่มค่ายรถจีนในไทย หนุนกลุ่ม ‘ซี.พี.’ นั่งนายกสมาคม - FINNOMENA
ประชาชาติธุรกิจรายงานว่า ค่ายรถยนต์ มอเตอร์ไซค์และผู้ผลิตชิ้นส่วนชาวจีนที่ประกอบกิจการในประเทศไทย รวมกันราว 50 ราย เตรียมจัดแถลงข่าวเปิดตัว ‘สมาคมผู้ผลิตยานยนต์จีน’ อย่างเป็นทางการ โดยเตรียมหนุนกลุ่ม ‘ซี.พี.’ เป็นโต้โผใหญ่หรือ ‘นายกสมาคม’
22 ก.ย. 2565

ประชาชาติธุรกิจรายงานว่า ค่ายรถยนต์ มอเตอร์ไซค์และผู้ผลิตชิ้นส่วนชาวจีนที่ประกอบกิจการในประเทศไทย รวมกันราว 50 ราย เตรียมจัดแถลงข่าวเปิดตัว ‘สมาคมผู้ผลิตยานยนต์จีน’ อย่างเป็นทางการ โดยเตรียมหนุนกลุ่ม ‘ซี.พี.’ เป็นโต้โผใหญ่หรือ ‘นายกสมาคม’
เป้าหมายสำหรับการจัดตั้งสมาคมผู้ผลิตยานยนต์จีนเพื่อใช้เป็นเวทีสำหรับกลุ่มนักลงทุนจีนในอุตสาหกรรมยานยนต์ แลกเปลี่ยน แบ่งปัน พัฒนาเทคโนโลยี รวมถึงแนวทางการขยายตลาดในประเทศไทยอย่างเป็นระบบ โดยตอนนี้อยู่ระหว่างขั้นตอนขอจดทะเบียนตั้งเป็นสมาคม ซึ่งน่าเรียบร้อยในเร็วๆ นี้
นี่ยังถือเป็นการเตรียมความพร้อมของกลุ่มค่ายรถยนต์-มอเตอร์ไซค์และชิ้นส่วนจากจีน ที่จะผงาดใน ‘อุตสาหกรรมยานยนต์ไฟฟ้า’ ตอบรับเทรนด์โลกที่กำลังขยับจากเครื่องยนต์สันดาปภายในไปสู่ยานยนต์ไฟฟ้าแบบเต็มตัว และหากนับรวมเม็ดเงินลงทุนในประเทศไทยของกลุ่มนักลงทุนจีนในอุตหากรรมยานยนต์ทั้งระบบน่าจะทะลุแสนล้านบาท
โดยภายในสมาคมได้หนุนกลุ่ม ‘ซี.พี.’ ซึ่งมีรถยนต์แบรนด์จีนในมือถึง 3 ยี่ห้อ ได้แก่ เอ็มจี, แม็คซัส และโฟตอน เป็นนายกสมาคม โดยกำลังทาบทาม ‘จาง ไห่โป’ กรรมการผู้จัดการ บริษัท เอสเอไอซี มอเตอร์-ซีพี จำกัด และบริษัท เอ็มจี เซลส์ (ประเทศไทย) จำกัด หรือไม่ก็เป็น ‘ธนากร เสรีบุรี’ ซึ่งตอนนี้ยังไม่ได้ข้อสรุป
ขณะที่สมาชิกผู้ผลิตรายใหญ่ๆ ไม่ว่าจะเป็นเอ็มจี, แม็คซัส, โฟตอน, เกรท วอลล์ฯ, บีวายดี, เนต้า, ดีเอฟเอสเค, เซเรส, และโวล์ท ตอบรับเข้าร่วมกันเรียบร้อย นอกจากนี้ในกลุ่มรถจีนที่ยังไม่พร้อมเปิดตัวในไทย ทั้งฉางอัน, เฌอรี่, จิลลี่ ก็ได้รับการทาบทามเพื่อเข้าร่วมเป็นสมาชิกด้วย
รวมถึงยังได้ทาบทามผู้ผลิตชิ้นส่วนไทยอีก 3 ราย ได้แก่ ไทยซัมมิท ของกลุ่มจึงรุ่งเรืองกิจ, ซัมมิท ออโต บอดี้ ของกลุ่มจุฬางกูร และอาปิโก้ ไฮเทค ของกลุ่มนายเย็บ ซู ชวน เข้าร่วมเป็นสมาชิกด้วย เนื่องจากเป็นเจ้าใหญ่ในตลาดประเทศไทย ซึ่งผู้ผลิตยานยนต์จีนแทบทุกรายต้องใช้ชิ้นส่วนจาก 3 บริษัทนี้เป็นหลัก
คาดว่าเร็วๆ นี้จะเริ่มเห็นความเคลื่อนไหวของสมาชิกและการเปิดตัวอย่างเป็นทางการ อนาคตจะได้เห็นสมาชิกที่เป็นผู้ผลิตชิ้นส่วนยานยนต์จากจีน รวมทั้งผู้ผลิตชิ้นส่วนไทยรายใหญ่ๆ เข้าร่วมเพิ่มมากขึ้นด้วย
อ้างอิง:
https://www.prachachat.net/motoring/news-1054880 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
รถยนต์จีน
รถยนต์ไฟฟ้าจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA